Даследаванні Плашчаніцы не ўплываюць на яе духоўнае значэнне - Vatican News
Даследаванні Плашчаніцы не ўплываюць на яе духоўнае значэнне
Турынская плашчаніца не з’яўляецца прадметам веры, аднак яна дапамагае зразумець, якія пакуты зведаў Езус дзеля збаўлення, адзначыў папскі кусташ.
Так іерарх адказаў на публікацыю ў “Journal of forensic sciences”.
Незалежна ад вынікаў даследаванняў, “ніхто не можа адмаўляць відавочнасць таго факта, што сузіранне Плашчаніцы падобна прачытанню старонак Евангелля, якія распавядаюць аб пакуце і смерці Сына Божага на Крыжы. Такім чынам, Турынская плашчаніца, не з’яўляючыся прадметам веры, садзейнічае ёй”, - сказаў арцыбіскуп Чэзарэ Назілья. Менавіта гэта, перакананы ён, і сёння з’яўляецца прычынай таго, што “мільёны і мільёны вернікаў з усяго свету ўшаноўваюць Плашчаніцу, моляцца каля яе і сузіраюць яе, чэрпаючы надзею для свайго паўсядзённага жыцця”.
У сваю чаргу, прафесар Паола Дзі Ладзара, навуковы дырэктар Італьянскага агенцтва новых тэхналогій, энергіі і ўстойлівага эканамічнага развіцця, а таксама намеснік дырэктара Міжнароднага цэнтра вывучэння Турынскай плашчаніцы, заявіў, што даследаванні Барыні і Гарласкелі ўяўляюць пэўную цікавасць, аднак спосаб правядзення досведаў не мае дастатковых характарыстык для таго, каб іх можна было назваць “пераканаўчымі і аўтарытэтнымі”. Лабараторныя досведы па вывучэнні сыходу крыві з ран чалавека праводзіліся на здаровых валанцёрах ва ўмовах, якія моцна адрозніваліся ад тых, якія адносяцца да Плашчаніцы. Не была ўлічана наяўнасць на скурным покрыве чалавека зямлі, бруду, поту, гематом, а таксама не была ўлічаная ступень вязкасці крыві абязводжанага чалавека. Немагчыма ўзнавіць рэалістычныя ўмовы сыходу крыві ў укрыжаванага чалавека, не ўлічваючы гэтых фактараў, звярнуў увагу італьянскі прафесар.
Ва ўсялякім выпадку, абвешчаныя нядаўна вынікі новага даследавання Турынскай плашчаніцы ніякім чынам не ўплываюць на духоўнае і рэлігійнае значэнне гэтага святога палатна як “іконы пакут і смерці Пана”, падкрэсліў папскі кусташ арцыбіскуп Чэзарэ Назілья.
18 ліпеня 2018, 15:14
Святы Айцец пасля пажару ў Нотр-Дам: смутак і салідарнасць
Святы Пасад салідарны з французамі пасля пажару ў Нотр-Дам